কুরআনকর্তৃক প্রদত্ত সংখ্যালঘুদের আইনগত অবস্থানসংক্রান্ত এই বিধানটি সামগ্রিকভাবে উদার প্রকৃতির। সপ্তম শতক থেকে শুরু করে তার এক হাজার বছর পরেও এমন উদার আইনের সন্ধান কোথাও পাওয়া যাবে না। আমরা যদি ইতিহাসের পাতায় একবার হুগুইনো, সেলজবার্গ প্রোটেস্টান্ট, রুশ ইহুদি, আন্দুলুসীয় মুসলমান এমনকি সাম্প্রতিক বিশ্বের বসনীয় মুসলিমদের দিকে তাকাই তাহলে বিষয়টি সম্পর্কে দ্বিতীয় কথার আর কোনো অবকাশ থাকে না। অবশ্যই আজকের দিনে বসে ইসলামি আইনগুলোর প্রচুর কাব্যিক সমালোচনা হাজির করা যায়, প্রকারান্তরে এই সমালোচনাগুলোই প্রমাণ করে যে, ‘অতি ভালো ভালো নয়’ প্রবাদটি প্রকৃতপক্ষে বাস্তবতার স্বীকৃতিই বটে। ইসলামের অভ্যুদয় থেকে বিংশ শতক পর্যন্ত সুদীর্ঘ সময়কাল ধরে ইয়েমেন থেকে সুদূর পশ্চিম আফ্রিকা এবং ইস্তাম্বুল পর্যন্ত এলাকাজুড়ে ইহুদি সম্প্রদায়ের বৈষয়িক সমৃদ্ধিই প্রমাণ করে যে, সংখ্যালঘু-সংক্রান্ত ইসলামি আইনটি কতখানি প্রগতিশীল। ষষ্ঠাদশ শতক থেকে শুরু করে খ্রিষ্টীয় রাজন্যগণকর্তৃক বিতাড়িত স্পেনীয় ইহুদিরা আশ্রয়ের খোঁজে এসব অঞ্চল, তুর্কি সালোনিকিতেই ছুটে গিয়েছিলেন এবং মুসলমানদের এ সংক্রান্ত নিয়মনীতি সম্পর্কে ভালোভাবে জ্ঞাত হয়েই তারা গিয়েছিলেন।